《和郑侍郎赠晁倅》
宋代·王洋

昭德文公百孙子，存者风流今尚几。
封胡羯末定可人，往往高吟笑侯喜。
自期不争世俗书，肯学持竿钓温水。
江国萧条一郡丞，万事得君无不理。
窗间五老变多情，点缀青天一张纸。
庾楼明月清宵起，夜放柴桑空故里。
黄垆日日典江头，曲声日日关山里。
使君勿厌簿书烦，解有哀猿醒俗耳。
诗中能事了几人，智有三公力任鄙。
郑翁老自爱诗情，馀事纷纷不挂齿。
一篇长韵十四词，付与鹍弦作桃李。
我於此事亦何有，盛事与翁传不朽。
遥瞻小队到柴桑，采采黄花荐清酒。

作者简介：（1087—1154）宋楚州山阳人，字元渤。王资深子。徽宗宣和六年进士。高宗绍兴初诏试馆职，历秘书省正字、校书郎、守起居舍人，擢知制诰。十年以权发遣吉州换邵武军。洪皓使金归，人无敢过其居，洋独与往来，为人诬告与闻洪皓欺世飞语，以直徽猷阁出知饶州。寓居信州，有荷花水木之趣，因号王南池。善诗文，其诗极意镂刻，文章以温雅见长。有《东牟集》。